钦定古今图书集成/明伦汇编/氏族典/第177卷 > 田弘
## 钦定古今图书集成/明伦汇编/氏族典/第177卷 > 田弘

按《周书田弘传》，“弘字广略，高平人也。少慷慨，志立功
名，膂力过人，敢勇有谋略。魏永安中，陷于万俟丑奴。
尔朱天光入关，弘自原州归顺，授都督。及太祖初统
众，弘求谒见，乃论世事，深被引纳，即处以爪牙之任。
又以迎魏孝武功，封鹑阴县子。大统三年，转帅都督，
进爵为公，赐姓纥干氏，寻授原州刺史。以弘勋望兼”
至，故以衣锦荣之。太祖在同州，授车骑大将军、仪同
三司。魏废帝元年，加骠骑大将军、开府仪同三司。平
蜀之后，梁信州刺史萧韶等各据所部，诏弘讨平之又讨西平叛羌及凤州叛氐等，并破之。弘每临阵，摧
锋直前，身被一百馀箭，破骨者九，马被十槊，朝廷壮
之。信州群蛮反，又诏弘平之。孝闵帝践阼，进爵雁门
郡公。保定元年，出为岷州刺史。弘虽武将，而动遵法
式，百姓颇安之。三年，从隋公杨忠伐齐，拜大将军。天
和二年，陈湘州刺史华皎来附，弘从卫公直赴援，与
陈人战，不利。仍以弘为江陵总管。寻为仁寿城主，拔
宜阳等九城。以功进位柱国大将军。建德二年，拜大
司空，迁少保。三年，出为总管襄郢昌丰唐蔡六州诸
军事、襄州刺史，薨于州。子恭嗣。少有名誉，早历显位。
大象末，位至柱国、小司马。朝廷又追录弘勋，进恭爵
观国公。